b"\n_START_ARTICLE_\nAudiogidas\n_START_PARAGRAPH_\nAudiogidas (lot. audio 'klausau' + pranc. guide 'keliarodis; vadovas')\xc2\xa0\xe2\x80\x93 turistams skirtas ne\xc5\xa1iojamas elektroninis prietaisas, pakei\xc4\x8diantis ekskursijas vedant\xc4\xaf gid\xc4\x85 \xc5\xbemog\xc5\xb3._NEWLINE_Antrin\xc4\x97 termino reik\xc5\xa1m\xc4\x97: audiogidais vadinama ir paslauga arba funkcija, kai turistams skirtus garso \xc4\xafra\xc5\xa1us (pasakojimus apie eksponatus arba lankytinas vietas) pateikia garso atk\xc5\xabrimo \xc4\xafrenginys: mobilusis telefonas (telegidas), internetas, ausinukas su garso kaset\xc4\x97mis, mp3 grotuvas arba specialus audiogido aparatas, kuris i\xc5\xa1 tikr\xc5\xb3j\xc5\xb3 ir yra vienintelis tikrasis audiogidas.\n_START_SECTION_\nPaskirtis\n_START_PARAGRAPH_\nAudiogidai pirmiausia naudojami ekskursijoms po muziejus. Audiogidas kaip paslauga \xc5\xbeanro po\xc5\xbei\xc5\xabriu yra giminingas garsinei knygai ir radijo teatro spektakliui, nors vyst\xc4\x97si savaranki\xc5\xa1kai. Nuo garsin\xc4\x97s knygos skiriasi tuo, kad vartotojas (turistas) j\xc4\xaf ne perka, bet i\xc5\xa1sinuomoja.\n_START_SECTION_\nAtmainos\n_START_PARAGRAPH_\nAudiogid\xc5\xb3 b\xc5\xabna visi\xc5\xa1kai automatiniai arba valdomi klaviat\xc5\xabra, interaktyv\xc5\xabs arba pateikiantys \xe2\x80\x9elinijines ekskursijas\xe2\x80\x9c\xc2\xa0\xe2\x80\x93 kai muziejaus lankytojas eina pagal nurodyt\xc4\x85 mar\xc5\xa1rut\xc4\x85 ir privalo i\xc5\xa1klausyti viso vientiso pasakojimo._NEWLINE_Pastaraisiais metais atsirado daugialyp\xc4\x97s terp\xc4\x97s audiogid\xc5\xb3, kuri\xc5\xb3 spalvotuose ekranuose galima matyti ir eksponat\xc5\xb3 nuotraukas arba trumpus filmukus, kur gali b\xc5\xabti rodomas net ir kur\xc4\x8dnebyliams skirtas tekstas (gest\xc5\xb3 kalba). Skeptikai daugialyp\xc4\x97s terp\xc4\x97s audiogidus kritikuoja d\xc4\x97l to, kad jie pernelyg daug d\xc4\x97mesio atitraukia nuo pa\xc4\x8di\xc5\xb3 eksponat\xc5\xb3\n_START_SECTION_\nKainos muziej\xc5\xb3 lankytojams\n_START_PARAGRAPH_\nVieni muziejai audiogido nuom\xc4\x85 \xc4\xaftraukia \xc4\xaf bilieto kain\xc4\x85 ir papildomai pinig\xc5\xb3 nepra\xc5\xa1o (pvz., Pergamo muziejus Berlyne), kiti audiogidus nuomoja u\xc5\xbe papildom\xc4\x85 mokest\xc4\xaf."